Správa 
o plnení úloh vyplývajúcich z Komplexného programu boja so zločinnosťou

Komplexný program boja so zločinnosťou (ďalej len “Komplexný program”) je základom, na ktorom vláda Slovenskej republiky, ale aj v dokumente uvedené subjekty zvyšujú svoje aktivity v boji so zločinom. Vláda Slovenskej republiky podporila účinnosť Komplexného programu ďalšími národnými programami, ktoré sú jednak podpornými dokumentmi, ale zároveň aj samostatnými materiálmi vzťahujúcimi sa na potlačovanie jednotlivých konkrétnych druhov kriminality, resp. na jej prevenciu. Ide predovšetkým o Národný program boja s korupciou, Národný program boja proti drogám a Stratégiu prevencie kriminality, ktorá nadväzuje na Celospoločenskú koncepciu prevencie kriminality a inej protispoločenskej činnosti. Všetky tieto dokumenty vytvárajú ucelenú koncepciu  potlačovania a prevencie kriminality.

Vzhľadom na aktivity medzinárodného terorizmu a vývoj kriminality na Slovensku ako i v medzinárodnom meradle, ale i fakt, že Komplexný program vznikol v roku 1999, a teda nemôže odrážať súčasný dynamický vývoj v tejto oblasti, bolo potrebné prehodnotiť úlohy v ňom stanovené a vytýčiť nové úlohy a priority programu tak, aby reagoval na vzniknuté zmeny. V roku 2002 bola vykonaná aktualizácia úloh Komplexného programu a uznesením vlády Slovenskej republiky č. 24/2003 bol schválený aktualizovaný Komplexný program boja so zločinnosťou, ktorý bol vypracovaný na základe podkladov zainteresovaných subjektov. Aktualizovaný Komplexný program obsahuje doteraz nesplnené úlohy vyplývajúce z Komplexného programu, ďalej úlohy vyplývajúce zo “Správy z porovnania legislatívy EÚ s legislatívou Slovenskej republiky a z výsledkov bilaterálneho screeningu”, úlohy zabezpečujúce implementáciu acquis communautaire v oblasti spravodlivosti a vnútra, ako aj nové úlohy vyplývajúce z nových rizík s ohľadom na vývoj spoločnosti v bezpečnostnej oblasti v Slovenskej republike i vo svete. 
 
Plnenie úloh Komplexného programu v jednotlivých rokoch bolo vykonávané podľa priorít stanovených jednotlivými rezortmi s cieľom zvyšovania efektívnosti boja s kriminalitou, zabezpečenia ochrany verejného poriadku a zaistenia vnútornej bezpečnosti, ako základných predpokladov zvyšovania kvality života občanov v Slovenskej republike a zabezpečenia ich ústavných práv a slobôd. Napĺňanie cieľov Komplexného programu realizovali zainteresované subjekty plnením konkrétnych úloh v oblasti legislatívy, v oblasti inštitucionálnej, v oblasti personálneho zabezpečenia, v oblasti spolupráce a súčinnosti a v oblasti koordinácie.

Taktiež v roku 2002 prijali jednotlivé rezorty celý rad opatrení smerujúcich ku znižovaniu kriminality a jej dôsledkov, pričom boli plnené najmä nasledovné úlohy Komplexného programu:

Oblasť legislatívy

•	Uskutočniť rekodifikáciu trestného práva hmotného a trestného práva procesného, kde zahrnúť najmä problematiku: 
-	zavedenia osobitných procesných postupov a rozšírenia škály zákonných dôkazných prostriedkov pre boj s organizovaným zločinom,
-	vytvorenia účinného mechanizmu zameraného na urýchlenie a skrátenie súdneho konania, ako aj na zvýšenie jeho efektívnosti a účinnosti najmä v oblasti trestného stíhania páchateľov organizovanej kriminality,
-	vykonania implementácie ustanovení medzinárodných trestnoprávnych dohovorov, ktorými je Slovenská republiky viazaná, resp. ku ktorým má pristúpiť do nášho trestnoprávneho systému, s cieľom zabezpečiť jej kompatibilitu vo vzťahu k trestnému právu Európskej únie,
-	vymedzenia skutkových podstát trestných činov a sankcií v oblasti životného prostredia a nedovolených aktivít s jadrovými materiálmi, špeciálnymi materiálmi a zariadeniami.

Plnenie: Komisia pre rekodifikáciu trestného práva pripravila návrh Trestného zákona a návrh Trestného poriadku, ktoré zahrnujú uvedenú problematiku. Tieto návrhy boli predložené v júli 2002 na rokovanie vlády Slovenskej republiky a legislatívnej rady vlády Slovenskej republiky, avšak neboli už prerokované. Oba návrhy trestných kódexov sú súčasťou Plánu legislatívnych úloh vlády SR na rok 2003. Časť predmetnej problematiky bola zapracovaná do nášho právneho systému zákonom č. 421/2002 Z. z., ktorým sa mení a dopĺňa zákon č. 140/1961 Zb. Trestný zákon v znení neskorších predpisov (ďalej len “Trestný zákon”) a zákonom č. 422/2002 Z. z., ktorým sa mení a dopĺňa zákon č. 141/1961 Zb. o trestnom konaní súdnom (Trestný poriadok) v znení neskorších predpisov a o zmene a doplnení niektorých zákonov (ďalej len “Trestný poriadok”). 
Ministerstvo spravodlivosti ako predkladateľ zákona č. 421/2002 Z. z., ktorým sa mení a dopĺňa zákon č. 140/1961 Zb. Trestný zákon v znení neskorších predpisov vykonalo zmeny v platnej trestnej legislatíve, a to najmä so zreteľom na naplnenie záväzkov, ktoré vyplývajú pre Slovenskú republiku  z práva EÚ a ES v rámci prístupových rokovaní a so zreteľom na aktuálnu situáciu po udalostiach 11. septembra 2001. Uvedenou novelou Trestného zákona sa upravila definícia teroristickej skupiny v zhode s návrhom Rámcového rozhodnutia Rady o boji proti terorizmu zo 7.12.2001, a to ako ako na určitý čas vytvorené zoskupenie najmenej troch osôb na účely páchania trestného činu teroru alebo terorizmu. V súlade so zvýšeným úsilím boja proti terorizmu sa zaviedla nová skutková podstata terorizmu, pričom za trestné bude považovené také konanie, ktoré  bude spočívať v spáchaní obzvlášť závažného trestného činu ohrozujúceho život alebo zdravie ľudí, alebo majetok. Nové ustanovenie o trestnom postihu trestných činov terorizmu je vyvolané potrebou zintenzívnenia boja proti terorizmu, pričom je nevyhnutné využiť aj prísnejšie odstrašenie a represiu. Podmienkou naplnenia skutkovej podstaty terorizmu bude  cieľ – pohnútka – vážne zastrašenie obyvateľstva, zásah do politického, hospodárskeho, spoločenského usporiadania krajiny, alebo donútenie vlády alebo medzinárodnej organizácie, aby niečo konala alebo sa zdržala nejakého konania. Prísnejšia trestnosť sa zaviedla jednak vzhľadom na spôsob vykonania činu – obzvlášť surový spôsob a jednak z hľadiska následku – spôsobenie smrti alebo ťažkej ujmy na zdraví viacerých osôb, t.j. ako vyplýva z judikatúry, minimálne troch, a ohrozenie najmä ústavných činiteľov. Takisto ako príspevok v boji proti terorizmu, nevynímajúc jeho preventívnu stránku, boli zavedené ustanovenia o založení, zosnovaní a podporovaní teroristickej skupiny, ktorej cieľom je páchanie terorizmu,a to  ako samostatná skutková podstata trestného činu s cieľom dosiahnuť prísnejšie potrestanie páchateľov vrátane obligatórneho trestu prepadnutia majetku, čo zodpovedá tiež potrebe postihnúť dôraznejšie takéto závažné protiprávne konania. Trestným je už samotné členstvo v teroristickej skupine.
Uvedená novela upravila i nasledovné oblasti:
- trestný čin šírenia poplašnej správy sa dopĺňa tak, aby bolo možné bez akýchkoľvek pochybností tento trestný čin aplikovať aj na ďalšie spoločensky nebezpečné konanie (zasielanie napodobeniny antraxu bez akéhokoľvek priloženého textu),
- úpravu trestu prepadnutia veci tak, že sa umožňuje aj prepadnutie náhradnej hodnoty veci, ktorá už nie je dosiahnuteľná, identifikovateľná alebo veci, ktorá je zmiešaná s majetkom získaným legálne,
- v súlade so Štatútom medzinárodného trestného súdu sa Trestný zákon dopĺňa o nový trestný čin – zločin proti ľudskosti,
- komplexne sa upravili ustanovenia vzťahujúce sa k domácemu násiliu.

Predchádzajúci rok znamenal i novelizáciu Trestného poriadku prostredníctvom zákona č. 422/2002 Z.z., ktorý znamenal najmä tieto zmeny:
Odstránilo sa tzv. preverovanie, resp. predprípravné konanie a následne došlo k úprave prípravného konania, čo bude mať tieto základné pozitívne dôsledky:
a) skráti sa dĺžka prípravného konania, a tým aj celková dĺžka trestného konania,
b) odstráni sa duplicita vykonávania úkonov,
c) od podania trestného oznámenia majú vykonané úkony procesnú spôsobilosť (odstránenie vysvetlení pri preverovaní trestných oznámení).
Okrem vyšetrovania sa zaviedlo tzv. skrátené vyšetrovanie, ktoré sa bude  vykonávať o menej závažných trestných činoch (s trestnou sadzbou odňatia slobody do troch rokov); budú ho vykonávať policajné orgány a oproti vyšetrovaniu sa upravuje ich postup modifikovaným spôsobom tak, aby prípravné konanie v týchto prípadoch bolo rýchlejšie a pružnejšie pri zachovaní práv obvineného, do štvrtej hlavy sa doplnili nové inštitúty, ktoré majú napomôcť v boji s organizovaným zločinom, predstieraný prevod, sledovanie osôb a vecí, vyhotovovanie obrazových, zvukových a iných záznamov.
Trestný poriadok sa doplnil o nový alternatívny spôsob rozhodovania vo veci – zmier; umožňuje sa, aby na základe dohody medzi štátom (reprezentovaný prokurátorom, resp. súdom) a poškodeným na jednej strane a páchateľom na strane druhej, došlo k ukončeniu veci a k vydaniu rozhodnutia bez riadneho, formalizovaného procesu, t.j. konanie bude jednak menej ekonomicky náročné, jednak dôjde k možnosti lepšieho uplatnenia práv zo strany poškodených, keďže na uzavretie zmieru je potrebný súhlas poškodeného.
Najrozsiahlejšia zmena a doplnenie sa uskutočnilo v časti zaoberajúcej sa právnym stykom s cudzinou; obsahuje právnu pomoc v tradičnom (užšom) slova zmysle , jednak jej nadstavbu, teda inštitúty právnej pomoci v širšom slova zmysle – extradíciu, uznávanie a výkon cudzích rozhodnutí a prevzatie a odovzdanie trestnej veci. Rámcové rozhodnutie Rady z 13. júna 2002 o európskom zatykači a postupe vydávania medzi členskými štátmi bude transponovaný do národnej legislatívy v termíne do 31.12.2003 v spolupráci s ministerstvom vnútra a Generálnou prokuratúrou SR, a to ako výraz efektívnejšej a zjednodušenej formy vydávania.

•	Pripraviť novely a pokračovať v aproximácii a rekodifikácii práva hmotného a procesného v oblasti ekonomiky a finančníctva, kde zahrnúť najmä problematiku:
-	vytvorenia legislatívneho rámca pre konštituovanie systému štátnej pokladnice, nakoľko hospodárenie s finančnými prostriedkami jej prostredníctvom možno považovať za jedno z najúčinnejších opatrení vo sfére štátnych financií, ktorým by bolo možné zamedziť ich nehospodárnemu, alebo neoprávnenému používaniu, vytvorenia legislatívneho rámca v oblasti kapitálového trhu o komisii pre cenné papiere, ktorým sa upravia oprávnenia orgánu štátneho dozoru voči kontrolovaným   subjektom  pri výkone kontrolnej činnosti,
-	dopracovania  návrhu colného zákona a vykonávacích predpisov plne kompatibilných s colným kódexom Európskej únie v rozsahu potrieb modernej colnej správy,

Plnenie: V zmysle zákona č. 291/2002 Z. z. o štátnej pokladnici a o zmene a doplnení niektorých zákonov je Štátna pokladnica orgánom štátnej správy, zriadená ako rozpočtová organizácia v rezorte Ministerstva financií Slovenskej republiky. Štátna pokladnica predstavuje nový systém v komplexnom finančnom manažmente verejných financií a v riadení hotovosti, dlhu a investovania krátkodobých prebytkov likvidity verejného sektora. Zabezpečí okrem iného najmä centralizáciu príjmov a realizáciu verejných rozpočtov, správu pohľadávok a záväzkov štátneho rozpočtu a dennú likviditu štátneho rozpočtu. 

V súvislosti s kompatibilitou v súčasnosti platného znenia zákona č. 238/2001 Z. z. Colný zákon v znení neskorších predpisov je v súčasnosti pripravená novela uvedenej právnej normy smerujúca k zabezpečeniu odstránenia problémov vznikajúcich v aplikačnej praxi a k prehĺbeniu zlučiteľnosti tejto normy s predpismi Európskej únie v colnej oblasti (novela Colného zákona je zaradená do legislatívneho procesu v júni 2003). 

•	Pripraviť nové zákony:
-	zákon o Vojenskej polícii
-	zákon o výkone väzby
-	zákon o výkone trestu odňatia slobody
-	zákon o prekurzoroch
-	zákon o inšpekcii práce

Plnenie: Návrh nového zákona o Vojenskej polícii a o zmene a doplnení Trestného poriadku bol 19. 4. 2002 predložený na prerokovanie Legislatívnej rade vlády Slovenskej republiky. V mesiaci november 2002 bol Legislatívnou radou vlády Slovenskej republiky návrh zákona vrátený s odporučením návrh zákona aktualizovať a doplniť a zopakovať celý legislatívny proces. Návrh zákona má byť prerokovaný vo vláde Slovenskej republiky v mesiaci august 2003 a v mesiaci september 2003 má byť predložený do Národnej rady Slovenskej republiky.

Úlohy v oblasti väzenstva - zákon o výkone väzby a zákon o výkone trestu odňatia slobody – bezprostredne súviseli s rekodifikáciou Trestného zákona a Trestného poriadku. Rekodifikácia oboch zákonov nebola ukončená, a preto aj úlohy pripraviť návrh zákona o výkone väzby a návrh zákona o výkone trestu odňatia slobody neboli splnené. Najaktuálnejšie problémy, ktoré bolo treba riešiť, boli premietnuté v zákone č. 451/2002 Z. z., ktorým sa mení a dopĺňa zákon č. 59/1965 Zb. o výkone trestu odňatia slobody v znení neskorších predpisov, zákon č. 156/1993 Z.z. o výkone väzby a o zmene a doplnení niektorých zákonov, ktorý nadobudol účinnosť 1. septembra 2002.

Oblasť zaobchádzania s drogovými prekurzormi je v súčasnosti  upravená zákonom  č. 268/2000 Z. z. o zaobchádzaní s prekurzormi omamných látok a psychotropných látok a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Tento zákon bol v rámci projektu PHARE podrobne posúdený expertmi nominovanými Európskou komisiou, ktorí navrhli zmeniť jeho názov v súlade s európskymi predpismi pre túto oblasť. Ide o vypustenie pojmu prekurzor, keďže tento má širší význam. Vzhľadom na to Ministerstvo hospodárstva Slovenskej republiky pripravilo nový návrh zákona o zaobchádzaní s chemickými látkami, ktoré možno zneužiť na nezákonnú výrobu omamných a psychotropných látok. Uvedený návrh zákona bol v marci 2002  postúpený Úradu vlády Slovenskej republiky  so žiadosťou o jeho zaradenie do ďalšieho legislatívneho procesu, čo sa však nestalo. Po voľbách do orgánov Národnej rady Slovenskej republiky v septembri roku 2002 bol návrh zákona stiahnutý a po zapracovaní úprav vyplývajúcich z noviel európskych predpisov prijatých v júni 2002 bol po prerokovaní v Legislatívnej rade vlády Slovenskej republiky dňa 28. 1. 2003 predložený na rokovanie vlády Slovenskej republiky.

Zákon č. 95/2000 Z. z. o inšpekcii práce a o zmene a doplnení niektorých zákonov, ktorý nadobudol účinnosť dňa 1. 7. 2000, bol novelizovaný zákonom č. 231/2002 Z. z. Táto právna úprava rieši najmä problematiku vyhľadávania a potláčania nelegálnej práce prostredníctvom inšpekcie práce. Táto novela bola schválená Národnou radou SR dňa 3. 4. 2002 a nadobudla účinnosť dňom vyhlásenia v Zbierke zákonov dňa 3. 5. 2002. 

•	Pripraviť novely zákonov, najmä:
-	zákona č. 249/1994 Z. z. o boji proti legalizácii príjmov z najzávažnejších, najmä organizovaných foriem trestnej činnosti,
-	zákona č. 39/1993 Z. z. o Najvyššom kontrolnom úrade Slovenskej republiky zameranú na rozšírenie jeho pôsobnosti, výrazne tým zvýšiť nezávislosť postavenia úradu a obmedziť mocenské zásahy do jeho činnosti,
-	zákona č. 289/1996 Z. z. o výrobe a obehu liehu a o zmene a doplnení zákona č. 455/1991 Zb. o živnostenskom podnikaní v znení neskorších predpisov, upresniť výkon kontroly nad jeho dodržiavaním, nakoľko podľa súčasne platného §14 vyššie citovaného zákona má ministerstvo realizovať výkon kontroly alebo uložiť pokutu, čo sa doteraz neuplatňovalo,
-	zákona na ochranu  kultúrnych  pamiatok v  súvislosti s  prístupnosťou nových vysoko výkonných prístrojov na vyhľadávanie kovov pod zemou, čím sa rozšírilo nedovolené vyhľadávanie archeologických nálezov a dochádza k porušovaniu § 21 - § 23 zákona č. 27/1987 Zb. o štátnej pamiatkovej starostlivosti, z tohto dôvodu iniciovať  legislatívne opatrenie, ktorým by bolo upravené používanie týchto prístrojov verejnosťou (povinná registrácia všetkých prístrojov podmienená súhlasom Ministerstvo kultúry Slovenskej republiky a pod.),
-	zákona o zamestnanosti, 
-	katastrálneho zákona, vrátane precizovania jeho problémových ustanovení tak, aby sa         vytvorili bariéry proti zneužívaniu katastra nehnuteľností na trestnú činnosť.

Plnenie: Dňa 1. 7. 2002 schválila Národná rada Slovenskej republiky zákon č. 445/2002 Z. z., ktorým sa mení a dopĺňa zákon 367/2000 Z. z.o ochrane pred legalizáciou príjmov z trestnej činnosti a o zmene a doplnení niektorých zákonov v znení zákona č. 566/2001, ktorého prijatím boli odstránené identifikované nedostatky doterajšej právnej úpravy a mimo plnej kompatibility s právom Európskeho spoločenstva bude zabezpečené i pozitívne hodnotenie Slovenskej republiky zo strany organizácie FATF (Financial Action Task Force) pri OECD. Zákon reagoval i na nových 8 špeciálnych kritérií organizácie FATF z októbra 2001, smerujúcich k obmedzeniu financovania terorizmu.

Dňa 1. 1. 2002 nadobudol účinnosť zákon č. 559/2001 Z.z., ktorým sa mení a dopĺňa zákon č. 39/1993 Z. z. o Najvyššom kontrolnom úrade Slovenskej republiky v znení zákona č. 458/2000 Z. z. a zákon č. 303/1995 Z. z. o rozpočtových pravidlách v znení neskorších predpisov. Tento zákon reagoval na legislatívne zmeny vzťahu k rozšíreniu pôsobnosti Najvyššieho kontrolného úradu Slovenskej republiky, jednak v rámci jeho organizácie, vrátane dĺžky funkčného obdobia predsedu Úradu, ako aj práv a povinností Najvyššieho kontrolného úradu a kontrolných subjektov.

Zákon č. 467/2002 Z. z. o výrobe a uvádzaní liehu na trh zrušil čl. I zákona č. 289/1996 Z. z. o výrobe a obehu liehu a o zmene a doplnení zákona č. 455/1991 Zb. o živnostenskom podnikaní v znení neskorších predpisov a novým spôsobom upravil podmienky výroby a spracovania liehu, ako aj jeho uvádzanie na trh z pohľadu možnosti kontroly daňovou správou, pričom vytvoril priestor pre kontrolnú činnosť správy dane.

Zákon č. 49/2002 Z. z. o ochrane pamiatkového fondu, ktorý nadobudol účinnosť 1. apríla 2002 prináša rad organizačných, metodických a terminologických zmien, najmä však spresňuje podmienky vykonávania odborných  pamiatkových výskumov a archeologických výskumov iba na základe oprávnenia udeleného ministerstvom, a to iba fyzickými osobami s osobitnou odbornou spôsobilosťou získanou na základe príslušnej praxe a po vykonaní skúšky pred príslušnou odbornou komisiou. V súlade s Ústavou Slovenskej republiky a Deklaráciou Národnej rady Slovenskej republiky o ochrane kultúrneho dedičstva ustanovuje každému správať sa tak, aby nespôsobil nepriaznivé zmeny stavu pamiatkového fondu a archeologických nálezísk.

V priebehu roku 2002 bol zákon NR SR č.387/1996 Z.z. o zamestnanosti novelizovanými 4 zákonmi (291/2002 Z.z., 328/2002 Z.z., 534/2002 Z.z. a 678/2002 Z.z.). Novelou  zákona NR SR č.387/1996 Z.z. o zamestnanosti  č. 291/2002 Z.z. bola Národnému úradu práce určená povinnosť  realizovať svoj rozpočet výlučne prostredníctvom Štátnej pokladnice, do 31.12.2003 však môže mať súbežný účet v inom peňažnom ústave. Zákonom č. 328/2002 Z.z. sa zúžil v § 57 ods. 3 okruh zamestnancov a samostatne zárobkovo činných osôb, ktorí nie sú povinní platiť príspevok na poistenie v nezamestnanosti. Zákon 534/2002 Z.z.  konkretizoval, ktoré výkony v rámci zdravotníckej starostlivosti  súvisiace s lekárskou posudkovou činnosťou  na okresných úradoch práce sú poskytované za úhradu. Zákonom č. 678/2002 Z.z. sa sprísnili podmienky pre vedenie evidovaných nezamestnaných v evidencii nezamestnaných na okresných úradoch práce a sprísnili sa podmienky opätovného zaradenia do evidencie nezamestnaných v prípade vyradenia z evidencie na žiadosť občana, evidovaného nezamestnaného. Týmto zákonom sa zaviedla povinnosť evidovaných nezamestnaných preukazovať každých 14 dní, že si aktívne hľadajú zamestnanie. Zákonom sa sledovala zmena prístupu občanov z pasívneho k aktívnemu spôsobu, hľadaniu si zamestnania vlastným pričinením. V zákone je doplnený aj okruh účastníkov, ktorí sa podieľajú  na riešení zamestnanosti. Týmito subjektami sú obce. Zákon reagoval na problémy preukazovania cestovných výdavkov spojených s cestou z bydliska do  miesta výkonu práce  a umožnil poskytovanie paušálnej náhrady cestovných výdavkov. Zmena nastala aj v spôsobe financovania nástrojov aktívnej politiky trhu práce  a tvorby garančného fondu.

 Dňa 1. januára 2002 nadobudol účinnosť zákon č. 255/2001 Z. z., ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon), ktorý obsahuje spresnenia mnohých ustanovení katastrálneho zákona o vklade a zázname práv do katastra nehnuteľností, čím súčasne prispieva tiež k obmedzeniu prípadného obchádzania či zneužívania katastra nehnuteľností na trestnú činnosť. Touto novelou boli vytvorené predpoklady pre nezávislé rozhodovanie na úseku katastra nehnuteľností a pre garantovanie právnych istôt vlastníkov nehnuteľností zriadením katastrálnych úradov, ako odborných orgánov špecializovanej miestnej štátnej správy.

•	Pripraviť ďalšie všeobecne záväzné a interné právne predpisy, v ktorých riešiť najmä problematiku:
-	vízovej oblasti, evidencií po línii cudzineckej agendy, pobytu a pohybu diplomatických pracovníkov, uzatvárania jednotlivých medzištátnych dohôd v oblasti vzájomného zamestnávania občanov, pobytu cudzincov za účelom zamestnania, vykonávania zárobkovej činnosti alebo štúdia, 
-	výroby, vydávania a ochrany cestovných dokladov, zavedenia pasu jednotného typu, otázok spojených s utečencami a úlohami spojenými s činnosťou policajných orgánov proti cudzincom a nelegálnym pobytom,
-	zefektívnenia činnosti Zboru väzenskej a justičnej stráže Slovenskej republiky, kde treba definovať zbor ako bezpečnostný zbor s rozšírením právomoci pri ochrane verejného poriadku v objektoch súdov a v ich okolí a pri ochrane verejného poriadku v blízkosti ústavov na výkon väzby a nápravnovýchovných ústavoch,
-	predpisov o rozhodnutí orgánu štátnej správy v zmysle zákona č. 71/1967 Zb. o správnom konaní (napríklad rozhodnutie o zastavení stavby), tieto konania jednoznačne kvalifikovať ako trestný čin marenia výkonu úradného rozhodnutia podľa § 171 ods. 1 písmena c, Trestného zákona,
-	spracovania všeobecne záväznej normy, ktorá jednoznačne určí subjekty a okolnosti pri ukladaní pokút a novelizuje ustanovenie § 14 ods. 2 zákona č. 71/1961 Zb. o správnom konaní tak, aby kontrolný orgán vecne príslušného ústredného orgánu štátnej správy mal postavenie účastníka konania ex offo, toto postavenie účastníka ex offo postaviť na fakultatívnu úroveň s tým, že postavenie účastníka konania si vyhradí dotknutý kontrolný orgán,
-	vymedzenia úloh smerujúcich ku skvalitňovaniu vyhľadávania a dokumentovania trestnej činnosti, predovšetkým násilnej povahy (týranie detí, ublíženia na zdraví, vydieranie a šikanovanie v školách a ubytovacích zariadeniach), ale aj možnosti vyhľadávania a monitorovania ďalších negatívnych javov, akými sú drogová, alkoholová, hráčska závislosť, prejavy extrémizmu a rasovej neznášanlivosti a úplatkárstva, 
-	zabezpečenie otázky kontroly a dozoru pri kontrole zákonných povinností právnických osôb a fyzických osôb v procese posudzovania zhody výrobkov a pri uvádzaní výrobkov na trh,
-	ochrany a využívania nerastného bohatstva, používania výbušnín a interných predpisov upravujúcich banskú činnosť.

Plnenie: Druhá časť Schengenskej dohody (články 9 – 27) sa stala základom pre tvorbu zákona č. 48/2002 Z. z. o pobyte cudzincov a o zmene a doplnení niektorých zákonov v znení zákona č.408/2002 Z. z, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov a o zmene a doplnení niektorých zákonov (ďalej len “zákon o pobyte cudzincov”), ktorý sa v druhej časti zaoberá vízami. Do tejto právnej úpravy boli aplikované všetky ustanovenia, ktoré je možné použiť pred vstupom Slovenskej republiky do Európskej únie. Ich implementácia bola podmienkou zabezpečenia realizácie ustanovení o kontrolách na vonkajšej štátnej hranici a vytvárajú právny rámec pre jej praktický výkon. 

V súlade s odporúčaniami Európskej únie týkajúcimi sa zabezpečenia vyššej bezpečnosti a ochrany nových cestovných dokladov bol pracovnou komisiou na spracovanie projektu nových cestovných dokladov Slovenskej republiky formátu Európskej únie, zloženou zo zástupcov odborných útvarov Ministerstva vnútra Slovenskej republiky a zástupkyne Ministerstva zahraničných vecí Slovenskej republiky, predložený návrh projektu, kde základom riešenia je zmena doterajšieho systému decentralizovanej personifikácie cestovných dokladov vykonávanej v rámci jednotlivých okresov na zriadenie jedného personifikačného pracoviska. Významné zmeny z hľadiska zvýšenia ochrany a bezpečnosti nových cestovných dokladov pred ich zneužitím spočívajú v zmene technologického materiálu a umiestnenia dátovej stránky, v prechode od lepenej fotografie na digitalizovaný obraz držiteľa a v zavedení ďalších ochranných prvkov podľa štandardov Európskej únie a  požiadaviek útvarov Policajného zboru. Legislatívne zabezpečenie projektu nových cestovných dokladov formátu Európskej únie predpokladá novelizáciu viacerých právnych predpisov, najmä zákona č. 381/1997 Z. z. o cestovných dokladoch v znení neskorších predpisov, zákona č. 441/2001 Z. z. o presune niektorých pôsobností z Policajného zboru na okresné úrady a na krajské úrady v znení neskorších predpisov, zákona č. 145/1995  Z. z. o správnych poplatkoch v znení neskorších predpisov a ďalších súvisiacich všeobecne záväzných právnych predpisov ako, aj interných predpisov. Ekonomické a personálne zabezpečenie projektu sa predpokladá z vlastných zdrojov v rámci rezortu ministerstva vnútra v roku 2003 a uplatnením nárokov na štátny rozpočet v roku 2004 na základe výberu technologického riešenia dodávateľským spôsobom.

V roku 2002 Národná rada Slovenskej republiky schválila zákon č. 480/2002 Z. z. o azyle a o zmene a doplnení niektorých zákonov s účinnosťou od 1. 1. 2003. Migračný úrad následne vypracoval vykonávací predpis k tomuto zákonu, ktorý bol vydaný nariadením ministra vnútra Slovenskej republiky č. 4/2003 zo dňa 14. 1. 2003. Nová právna úprava, ktorá zodpovedá európskemu štandardu, nielen zefektívňuje azylové konanie, ale vytvára predpoklady na budúcu implementáciu Dublinského dohovoru. Nariadenie vlády Slovenskej republiky, ktorým sa vydáva zoznam bezpečných tretích krajín a bezpečných krajín pôvodu bolo publikované v Zbierke zákonov č. 716/2002 zo dňa 11. 12. 2002. Citované nariadenie slúži na praktickú aplikáciu zákona o azyle, a to vykonávania inštitútu bezpečnej tretej krajiny a bezpečnej krajiny pôvodu.

V roku 2002 Národná rada Slovenskej republiky schválila zákon č. 451/2002 Z. z., ktorým sa mení a dopĺňa zákon č. 59/1965 Zb. o výkone trestu odňatia slobody v znení neskorších predpisov, zákon č. 156/1993 Z. z. o výkone väzby a o zmene a doplnení niektorých zákonov. Zmeny sa týkajú sprísnenia podmienok v oblasti prijímania balíkov a uchovávania korešpondencie obvinenými a odsúdenými. Sledoval sa cieľ mať lepšiu kontrolu nad zasielanými vecami, resp. mať prehľad o korešpondencii obvinených a odsúdených, a tým preventívne predchádzať rôznym pokusom páchania trestných činov.

Riešenie problematiky účastníkov konania je kľúčovým problémom novej všeobecnej právnej úpravy správneho konania, ktorého prípravu zabezpečuje rekodifikačná komisia zriadená v mesiaci novembri 2002 ministrom vnútra Slovenskej republiky na základe uznesenia vlády Slovenskej republiky č. 699 z 26. 6. 2002. Novú právnu úpravu budú tvoriť dva až tri zákony, ktorých príprava sa odhaduje na obdobie približne štyroch rokov. 

V rokoch 2001 - 2002 sa realizoval projekt Prevencia a eliminácia šikanovania v základných školách v spolupráci s občianskym združením Centrum ochrany detí a s podporou Ministerstva školstva Slovenskej republiky a British Council Slovakia, Veľvyslanectvom Holandského kráľovstva a Nadáciou pre podporu občianskych aktivít. V mesiaci marec 2002 sa uskutočnil celoslovenský seminár pre pedagógov a pracovníkov preventívnych a poradenských zariadení rezortu pod záštitou Ministerstva školstva Slovenskej republiky. V mesiaci september 2002 boli vykonané vo všetkých krajoch školenia školiteľov a pripravili sa príručky pre deti a rodičov.

Kontrolu a dozor pri uvádzaní výrobkov na vnútorný trh vykonáva Slovenská obchodná inšpekcia. Dňa 1. 4. 2002 nadobudol účinnosť zákon č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov. Predmetný zákon upravuje výkon trhového  dozoru  v  súlade  s  požiadavkami a pravidlami Európskej únie a je previazaný aj na zákon č. 264/1999 Z. z. o technických požiadavkách na výrobky a o posudzovaní zhody, vrátane príslušných nariadení vlády Slovenskej republiky v predmetnej oblasti. V zákone sú zakotvené aj otázky vzájomnej spolupráce a výmeny potrebných informácií medzi jednotlivými orgánmi dozoru s dôrazom na súčinnosť Slovenskej obchodnej inšpekcie s orgánmi colného dozoru.

Problematika ochrany a využívania nerastného bohatstva, používania výbušnín a interných predpisov upravujúcich banskú činnosť bola komplexne vyriešená schválením zákona č. 558/2001 Z. z., ktorým sa mení a dopĺňa zákon č. 44/1988 Zb. o ochrane a využití nerastného bohatstva (banský zákon) v znení zákona č. 498/1991 Zb. s účinnosťou od 1. 1. 2002. Legislatívny proces na úseku ochrany a využívania nerastného bohatstva, používania výbušnín a interných predpisov upravujúcich banskú činnosť bol v rámci Ministerstva životného prostredia Slovenskej republiky zabezpečený prácami na príprave návrhu vyhlášky Ministerstva životného prostredia Slovenskej republiky, ktorou sa vykonávajú niektoré ustanovenia banského zákona, čím dôjde k novelizácii vyhlášok vydaných bývalým Slovenským geologickým úradom. 

Oblasť inštitucionálna
 
•	Ďalej dobudovávať pracoviská rezortu, ktoré sa v rozhodujúcej miere podieľajú na operatívnom rozpracovaní, dokumentácii a vykonávajú ostatné činnosti zamerané na elimináciu najzávažnejších protispoločenských prejavov, posilniť činnosť finančného spravodajstva úradu finančnej polície správy kriminálnej a finančnej polície Prezídia Policajného zboru, dobudovať protidrogové oddelenia pôsobiace na teritóriu jednotlivých krajov, dobudovať analytický a organizačný odbor správy kriminálnej a finančnej polície Prezídia Policajného zboru pri vytváraní podmienok na realizáciu procesu tvorby spravodajských informácií za pomoci jednotného informačného systému, ktorý je kľúčovým prvkom v modernej stratégii boja s medzinárodnou a organizovanou kriminalitou.

Plnenie: V roku 2002 boli na odbore finančného spravodajstva úradu finančnej polície správy kriminálnej a finančnej polície Prezídia Policajného zboru konštituované 3 nové oddelenia, a to oddelenie preverovania neobvyklých obchodných operácií, oddelenie kontroly povinných osôb a medzinárodnej súčinnosti a oddelenie analytické. S účinnosťou od 1. 1. 2002  boli personálne posilnené na správe kriminálnej a finančnej polície Prezídia Policajného zboru pracoviská zaoberajúce sa problematikou ekonomickej kriminality, drogovej kriminality a nelegálnej migrácie.

•	Eliminovať korupciu v radoch príslušníkov Policajného zboru a zamestnancov dobudovaním štruktúr sekcie kontroly a inšpekčnej služby Ministerstva vnútra Slovenskej republiky.

Plnenie: Sekcia kontroly a inšpekčnej služby Ministerstva vnútra Slovenskej republiky bola od 1. 3. 2002 personálne posilnená. Ku dňu 28. 3. 2002 bola uvedená sekcia zrušená a zriadili sa dve nástupnícke organizačné zložky - úrad kontroly ministra vnútra Slovenskej republiky a  úrad inšpekčnej služby Policajného zboru. Úlohy komplexného programu boja so zločinnosťou nositeľom, ktorých bola sekcia kontroly a inšpekčnej služby Ministerstva vnútra Slovenskej republiky, v ďalšom období naďalej plní úrad inšpekčnej služby Policajného zboru.

•	Zriadiť špecializované pracovisko v rámci služby kriminálnej polície, ktoré sa bude zaoberať počítačovou kriminalitou. Využiť výsledky analýz policajnej praxe a skúsenosti získané pri medzinárodnej spolupráci.

Plnenie: K zriadeniu samostatného pracoviska na počítačovu kriminaitu v rámci správy kriminálnej a finančnej polície Prezídia Policajného zboru je spracovaný projekt a s jeho realizáciou sa počíta v súvislosti s organizačnými zmenami do konca roka 2003. V rámci Prezídia Policajného zboru sú na problematiku počítačovej kriminality vyčlenení traja policajti a na každom krajskom riaditeľstve Policajného zboru je vyčlenený na danú problematiku jeden policajt.

•	Zriadiť špecializované pracoviská Policajného zboru na riešenie kriminality mládeže a kriminality páchanej na mládeži.

Plnenie: K zriadeniu samostatných pracovísk doteraz nedošlo. V rámci úradu kriminálnej polície správy kriminálnej a finančnej polície Prezídia Policajného zboru sa danou problematikou zaoberá jeden policajt z odboru násilnej kriminality. Na oddeleniach násilnej kriminality odborov kriminálnej polície krajských riaditeľstvách Policajného zboru sú vyčlenení policajti, ktorí sa zaoberajú len touto problematikou. Ide spravidla o jedného – dvoch policajtov, okrem Krajského riaditeľstva Policajného zboru Bratislava a Košice, kde stav policajtov na kriminálnej polícii umožňuje poveriť touto problematikou i viacerých policajtov. 

•	Podľa operatívnej situácie a na základe dohody, vytvoriť osobitné operačné skupiny z pracovníkov colnej správy a Policajného zboru, ktorí budú pôsobiť pri operatívnom rozpracovaní a dokumentácii prípadov organizovaného zločinu.

Plnenie: Podľa operatívnej situácie a vzájomnej dohody je vykonané spoločné operatívne rozpracovanie a dokumentovanie trestnej činnosti na úseku nelegálneho dovozu a vývozu tovarov cez hranice Slovenskej republiky. V roku 2002 boli vytvorené 4 operačné skupiny zamerané na elimináciu predmetnej trestnej činnosti týkajúcej sa motorových vozidiel, textilu, alkoholu a cigariet.

•	Zriaďovať miesta policajných pridelencov mimo systemizácie Ministerstva zahraničných vzťahov Slovenskej republiky a z rozpočtových prostriedkov Ministerstva vnútra Slovenskej republiky v zahraničí, podľa potrieb rezortu Ministerstva vnútra Slovenskej republiky. Policajní pridelenci budú mať diplomatický štatút s oficiálnym oznámením cieľov misie prijímacej strane. Odborná činnosť policajných pridelencov bude stanovená rezortom vnútra. 

Plnenie: Úloha sa plní priebežne. V zmysle plánu vysielania policajných pridelencov Slovenskej republiky do zahraničia sú k 31. 12. 2002 obsadené 4 miesta veľvyslaneckých radcov – policajných pridelencov a to na Ukrajine, v Holandsku, v Maďarskej republike a v Rakúsku. Všetky obsadené miesta sú mimo systemizácie Ministerstva zahraničných vecí Slovenskej republiky a sú hradené z rozpočtových prostriedkov Ministerstva vnútra Slovenskej republiky. Odbornú činnosť policajných pridelencov riadi úrad medzinárodnej policajnej spolupráce Prezídia Policajného zboru.
	
Oblasť materiálno - technického zabezpečenia 

•	Podľa dôležitosti výkonu policajnej služby s dôrazom na výkonné súčasti Policajného zboru, vykonať prezbrojenie v závislosti od pridelených finančných prostriedkov.

Plnenie: Odbor vedecko-technického rozvoja Prezídia Policajného zboru aktualizoval technickú špecifikáciu koncepcie prezbrojenia, v ktorej sú upresnené podmienky prezbrojenia strelných zbraní (pištolí, samopalov, brokovníc, odstreľovacích pušiek, streliva a ostatnej výzbroje), bol spracovaný projekt na započatie prvej etapy prezbrojenia rezortu Ministerstva vnútra Slovenskej republiky v roku 2003.

•	Materiálovo doplniť  príslušné útvary Policajného zboru v zmysle schválenej koncepcie, aby boli vytvorené optimálne podmienky na plnenie úloh. Ide hlavne o materiál vyššej finančnej hodnoty, ktorý doteraz nebol zakúpený z dôvodu nepridelenia finančných prostriedkov na jeho nákup (detektor výbušnín, pyrotechnický ochranný oblek, príves na prepravu výbušnín, súprava na odstupnú manipuláciu s výbušninami a pod.).

Plnenie: Pre zabezpečenie úloh podľa schválenej koncepcie na doplnenie materiálno-technického vybavenia príslušných útvarov Policajného zboru stále pretrváva nedostatok finančných prostriedkov na ich zakúpenie. Predovšetkým z dôvodu, že v roku 2002 neboli v rozpočte Ministerstva vnútra Slovenskej republiky vyčlenené finančné prostriedky pre zabezpečenie materiálov vyššej finančnej hodnoty, predmetná úloha realizovaná nebola. V zmysle rozhodnutia komisie Prezídia Policajného zboru na posudzovanie návrhov rozvojových programov a materiálno-technického zabezpečenia Policajného zboru vyplynula úloha zrealizovať nákup ochranných balistických podkošeľových viest pre úrad organizovanej trestnej činnosti správy kriminálnej a finančnej polície Prezídia Policajného zboru. Tento nákup bol po prieskume trhu a následnom odskúšaní vzoriek zrealizovaný. V rámci deblokácie ruského dlhu boli dodané aj ďalšie počty a druhy nepriestrelných viest pre rezort Ministerstva vnútra Slovenskej republiky. 

•	Doriešiť pretrvávajúce nedostatky v oblasti automobilovej služby s cieľom postupnej obmeny a doplnenia autoparku s dôrazom na útvary, ktoré sa podieľajú na boji s organizovaným zločinom.

Plnenie: V roku 2002 sa v plnej miere podarilo naplniť zámer tejto úlohy. Bola vykonaná obmena motorových vozidiel v útvaroch Prezídia Policajného zboru s dôrazom na útvary podieľajúce sa na boji s organizovaným zločinom. 

•	Zabezpečiť informačné prepojenie Štatistického úradu Slovenskej republiky, Ústredného daňového riaditeľstva Slovenskej republiky, Colného riaditeľstva Slovenskej republiky a ich podriadených súčastí. Cieľom je zabezpečiť skvalitňovanie vyhľadávania a následného dokumentovania predovšetkým ekonomickej a finančnej kriminality.

Plnenie: Štatistický úrad Slovenskej republiky sa pravidelne podieľa na spolupráci s príslušnými zložkami Ministerstva vnútra Slovenskej republiky a Policajného zboru a poskytuje relevantné štatistické podklady pre zabezpečovanie úloh vyplývajúcich z Komplexného programu boja so zločinnosťou napr. v oblasti demografie. Problematikou skrytej ekonomiky sa systematicky zaoberá Štatistický úrad Slovenskej republiky od roku 1994. Predmetom každoročného zisťovania prieskumu verejnej mienky je skrytá ekonomika v neformálnom sektore, t. j. služby stavebných a ostatných remeselníkov a odborníkov, nákupy tovarov na burzách, podnájom a prenájom garáží. V oblasti informačného prepojenia je možné konštatovať, že zo strany Colného riaditeľstva Slovenskej republiky sú poskytované informácie v plnom rozsahu Štatistickému úradu Slovenskej republiky a vo vzťahu k Daňovému riaditeľstvu Slovenskej republiky najmä informácie o pohybe tovaru a súvisiacich obchodných operáciách (projekt EFEKT CD).

•	Realizovať prepojenie daňového a colného informačného systému s obchodným registrom, živnostenským registrom, ako aj s ostatnými orgánmi štátnej správy, ktoré vedú evidenciu osôb a majetku s cieľom zlepšenia informačného toku.

Plnenie: Uvedená úloha je od októbra 2002 v realizácii, momentálne je vo fáze analýzy. Úloha nadväzuje na úlohu, vytvoriť na Ministerstve spravodlivosti Slovenskej republiky centrálnu databázu obchodného registra, a tým aj základný predpoklad na výmenu informácií s ostatnými orgánmi štátnej správy. Táto úloha je zrealizovaná na základe finančných prostriedkov pridelených v decembri 2001 a v septembri 2002.

•	Vytvoriť materiálno-technické predpoklady s cieľom zabezpečenia dôslednej kontroly práce colníkov a následnej kontroly zo strany colných úradov podľa § 86 zákona č. 180/1996 Z. z.. Programové vybavenie výpočtovej techniky zamerať na elimináciu protiprávneho konania zo strany colníkov pri colnom konaní.

Plnenie: V oblasti preverovania colných vyhlásení po prepustení tovaru podľa § 152 zákona č. 238/2001 Z. z. Colný zákon v znení neskorších predpisov bola úroveň materiálno-technického vybavenia oddelení následných kontrol colných úradov prispôsobená ich reálnym potrebám najmä vo vzťahu k stacionárnej výpočtovej technike a služobným motorovým vozidlám. V prevažnej miere i naďalej absentuje vybavenie notebookmi. Programové vybavenie výpočtovej techniky zamerané na elimináciu protiprávneho konania zo strany colníkov pri colnom konaní súvisí aj s programovým vybavením “analýza rizík”, ktorého skúšobná prevádzka sa uskutoční v prvej polovici roku 2003. 

•	Vytvoriť materiálno – technické predpoklady u súčastí rezortov, ktoré sa podieľajú na boji so zločinnosťou

Plnenie: Táto úloha je jednotlivými zainteresovanými rezortmi plnená priebežne. 

Úrad hraničnej a cudzineckej polície Policajného zboru v rámci pridelených finančných prostriedkov v roku 2002 zameriaval svoju pozornosť v oblasti materiálno-technického zabezpečenia predovšetkým na slovensko-ukrajinskú štátnu hranicu ako budúcu vonkajšiu hranicu Európskej únie. Na posilnenie tejto štátnej hranice boli pre základné útvary vyčlenené finančné prostriedky na nákup snežných skútrov, operatívnej, spravodajskej, spojovacej a výpočtovej techniky. V rámci finančnej pomoci Spolkového ministerstva vnútra Nemeckej spolkovej republiky bola pre Národnú jednotku boja proti nelegálnej migrácii úradu hraničnej a cudzineckej polície Policajného zboru zakúpená automobilová a výpočtová technika. Na posilnenie materiálno-technického zabezpečenia štátnej hranice boli účelovo využívané i finančné prostriedky PHARE. Naďalej však pretrvávajú nedostatky v oblasti materiálno-technického zabezpečenia u útvarov Policajného zboru, ktoré sa podieľajú na boji s organizovaným zločinom. Rovnako zatiaľ nebolo možné vzhľadom na pridelené rozpočtové prostriedky zrealizovať technické vybavenie ukrajinskej hranice, v rámci implementácie Schengenského acquis - posilnenie hraníc na roky 2004-2006.

V oblasti zabezpečenia informačných tokov v pôsobnosti Úradu civilnej ochrany Ministerstva vnútra Slovenskej republiky sa pripravuje výberové konanie na dodávateľa Projektu výstavby automatizovaného systému podpory riadenia a spracovania informácií v integrovanom záchrannom systéme. V roku 2002 sa pokračovalo v realizácii aktualizovanej Koncepcie vyrozumenia a varovania obyvateľstva do roku 2010. Bola realizovaná 3. etapa projektu geografického informačného systému civilnej ochrany – CIPREGIS na podporu riadenia v prípade mimoriadnych udalostí, plne kompatibilného s projektom geografického informačného systému miestnej štátnej správy – REGIS a s obdobnými systémami využívanými u Ministerstva vnútra Slovenskej republiky, ako aj v rámci euro-atlantických štruktúr. 

Ministerstvo spravodlivosti Slovenskej republiky v rámci svojej pôsobnosti v justičných budovách postupne buduje: vyčlenené priestory a technické zariadenia na vypočúvanie utajeného svedka, detektory kovové pevne zabudované a mobilné ručné, vybavenie pojednávacích miestností signalizačným zariadením s prepojením na justičnú stráž za účelom ochrany sudcov, dovybavenie eskortných miestností. Zbor väzenskej a justičnej stráže v určených ústavoch v súlade s aktualizovanou Koncepciou bezpečnosti vo väzenstve Slovenskej republiky postupne zvyšuje úroveň bezpečnosti cestou stavebných úprav a zdokonaľovaním technického vybavenia novými signálno-bezpečnostnými prostriedkami. Zároveň v Zbore väzenskej a justičnej stráže pokračuje obmena dopravných prostriedkov a zbraní s cieľom zabezpečiť výkon niektorých činností tak, aby sa minimalizovali bezpečnostné riziká. 

Vytváranie materiálno-technických predpokladov na boj so zločinnosťou bolo v roku 2002 v rámci činnosti Slovenskej informačnej služby výrazne limitované rozpočtom, pričom rozpočet Slovenskej informačnej služby na rok 2003 je takisto výrazne reštriktívny. Nedostatok finančných prostriedkov neumožňuje v potrebnej miere rozvoj informačných technológií a informačno-technických prostriedkov (najmä technológie využívané pri odhaľovaní organizovanej trestnej činnosti), skvalitnenie výzbroje a výstroja príslušníkov a obnovu vozového parku. Vzhľadom na takmer nulové investície do techniky, začína Slovenská informačná služba zaostávať nielen za západnými službami, ale aj za službami krajín V4 a dokonca aj niektoré pomalšie sa transformujúce štáty budú mať onedlho lepšie zabezpečené spravodajské zložky. 

Oblasť personálneho zabezpečenia

•	Zastaviť v súčasnosti už kritickú fluktuáciu v Policajnom zbore a pristúpiť k personálnej stabilizácii, s dôrazom na pracoviská, ktoré sa podieľajú na boji s organizovaným zločinom.

Plnenie: Hodnotenie roka 2002 vo vývoji fluktuácie v Policajnom zbore naznačuje optimálny stav. V útvaroch Ministerstva vnútra Slovenskej republiky a Policajného zboru skončilo služobný pomer celkom 917 policajtov, čo z hľadiska podielu na celkových plánovaných počtoch predstavuje fluktuáciu 4,3 %. Z hľadiska dôvodov skončenia služobného pomeru 697 policajtov skončilo na základe vlastnej žiadosti uvoľnením, 51 policajtov skončilo služobný pomer v skúšobnej dobe, 153 policajtov bolo zo služobného pomeru prepustených a 16 policajtov zomrelo. Z uvedeného počtu prepustených policajtov bolo 18 prepustených zo zdravotných dôvodov, 27 z dôvodu hodnotenia ako nespôsobilých vykonávať akúkoľvek funkciu v štátnej službe na základe služobného hodnotenia, 101 z dôvodu porušenia služobnej prísahy alebo služobnej povinnosti zvlášť hrubým spôsobom a ich ponechanie v služobnom pomere by bolo na ujmu dôležitých záujmov štátnej služby. 7 policajtov bolo prepustených na základe právoplatného odsúdenia pre trestný čin na nepodmienečný trest odňatia slobody alebo boli právoplatne odsúdení pre úmyselný trestný čin. Súčasná situácia vo fluktuácii policajtov nie je kritická, ba naopak zabezpečuje postupnú a plynulú obmenu a omladzovanie Policajného zboru. Dosiahnutý stav pozitívne ovplyvnili aj opatrenia prijaté v predchádzajúcich rokoch, ktoré boli zamerané na posilnenie právnych a sociálnych istôt policajtov. 

•	Uskutočniť zmeny v organizácii a riadení policajných škôl.

Plnenie: Uznesením porady vedenia Ministerstva vnútra Slovenskej republiky č. 66 zo dňa 8. 11. 2001 bola schválená nová koncepcia vzdelávacej sústavy Policajného zboru. V súlade so schválením novej koncepcie vzdelávacej sústavy Policajného zboru sa v roku 2002 realizovali tieto úlohy:
-	v oblasti prijímania do služobného pomeru sa vypracovala novela nariadenia ministra vnútra Slovenskej republiky č. 47/2002, ktorou sa upravilo nariadenie ministra vnútra Slovenskej republiky č. 50/1998. Touto novelou sa zaviedli objektivizujúce kritéria pre prijímanie do služobného pomeru na základe úspešnosti uchádzača hodnotenej bodovým systémom,
-	od 1. 4. 2002 policajti zaradení do prípravnej štátnej služby nastupujú na štúdium v stredných odborných školách Policajného zboru (SOŠ PZ) bezprostredne po prijatí do služobného pomeru,
-	spracovali sa nové učebné dokumenty pre práporčícke štúdium s platnosťou od 1. júla 2002,
-	v štádiu ukončenia sú učebné dokumenty pre dôstojnícke štúdium na SOŠ PZ v Bratislave, ktoré by mali byť platné od 1. 3. 2003.

Na zabezpečenie realizácie novej koncepcie vzdelávacej sústavy v podmienkach Akadémie Policajného zboru, na základe rozkazu ministra vnútra Slovenskej republiky č. 7 zo dňa 5. 2. 2002, sa vedecko-pedagogickí pracovníci Akadémie Policajného zboru aktívne podieľajú na činnosti  komisie a odborných pracovných skupín na skvalitnenie obsahu odborného vzdelávania a prípravy v policajných školách (SOŠ PZ, Akadémia Policajného zboru). V bakalárskom stupni štúdia na Akadémii Policajného zboru bol v tejto súvislosti prehodnotený obsah vzdelávania príslušnými odbornými katedrami s cieľom vo väčšej miere ho orientovať na policajnú manažérsku prácu. Inštitút ďalšieho vzdelávania v spolupráci so študijným odborom Akadémie Policajného zboru spracoval projekt zameraný na odborno-inovačné kurzy pre učiteľov SOŠ PZ podľa ich odbornej profilácie, ako aj nové študijné programy pre dôstojnícke štúdium absolventov civilných alebo vojenských vysokých škôl, ktoré sa budú realizovať od roku 2003. V súlade s opatreniami na realizáciu novej koncepcie vzdelávacej sústavy Policajného zboru umožní Akadémia Policajného zboru študentom v rámci magisterského štúdia fakultatívnou výučbou získanie pedagogickej kvalifikácie od začiatku letného semestra akademického roku 2002/2003. V nadväznosti na prijatie zákona č. 131/2002 Z. z. o vysokých školách a o zmene a doplnení niektorých zákonov upravila, resp. spracovala Akadémia Policajného zboru nové interné predpisy (spolu 11 predpisov), z ktorých 3  boli podľa § 15 ods. 3 tohto zákona registrované na Ministerstve vnútra Slovenskej republiky. Na základe  § 111 ods. 8 uvedeného zákona predložila tiež Ministerstvu vnútra Slovenskej republiky na schválenie novú štruktúru funkcií profesorov, docentov a ostatných vysokoškolských učiteľov.

•	Zaviesť na stredných odborných školách Policajného zboru nový spôsob absolvovania pomaturitného kvalifikačného štúdia formou integrovanej maturitnej skúšky.

Plnenie: Rozkazom ministra vnútra Slovenskej republiky č. 7/2002 zo dňa 5. 2. 2002 bola zriadená komisia a odborné pracovné skupiny pre skvalitnenie obsahu odborného vzdelávania a prípravy v policajných školách. Výstupom ich práce sú spracované a schválené nové učebné dokumenty pre práporčícke štúdium, ktoré sú v súlade s cieľmi stanovených koncepciou vzdelávacej sústavy Policajného zboru. Posilnila sa predovšetkým praktická zložka prípravy, medzipredmetové vzťahy sa realizujú formou teoreticko-praktických (integrovaných) cvičení s vyústením do integrovanej maturitnej skúšky, ktorá bola zavedená v roku 2002 na stredných odborných školách Policajného zboru v Košiciach a v Pezinku. Učebné dokumenty pre dôstojnícke štúdium sú koncipované spôsobom kontinuálnej nadväznosti na učebné dokumenty pre práporčícke štúdium. 

•	Po prijatí zákona o štátnej službe s cieľom personálnej stabilizácie štátnych zamestnancov a ich disciplinárnej zodpovednosti, zabezpečiť jeho praktickú aplikáciu.

Plnenie: Zákon č. 312/2001 Z. z. o štátnej službe a o zmene a doplnení niektorých zákonov nadobudol účinnosť 1. 4. 2002. Úlohy v oblasti štátnej služby plní Úrad pre štátnu službu Slovenskej republiky, ktorý okrem iného zabezpečuje jednotný postup pri uplatňovaní zákona o štátnej službe a všeobecne záväzných právnych predpisov vydaných na jeho vykonávanie a kontroluje ich dodržiavanie, vydáva podľa splnomocnenia zákona o štátnej službe všeobecne záväzné právne predpisy, pripravuje návrh systemizácie a kontroluje jej dodržiavanie.

•	Uskutočniť prerozdelenie personálu colných pobočiek v prospech výraznejšieho posilnenia špeciálnych útvarov colnej správy s účelom dosiahnutia výraznejších výsledkov pri odhaľovaní pašovania vysokozdaniteľných druhov tovaru, starožitností, zbraní, jadrového materiálu a drog.

Plnenie: Ku dňu 1. 1. 2003 bol rozhodnutím Generálneho riaditeľa Colného riaditeľstva Slovenskej republiky zriadený Colný kriminálny úrad, ktorého personálne obsadenie sa v súčasnosti dopĺňa najmä z existujúcich personálnych zdrojov colnej správy. Pôsobnosť Colného kriminálneho úradu zahŕňa všetky oblasti uvedené v úlohe.

•	V súvislosti s páchaním organizovaného zločinu na štátnej hranici a inej kriminality, ktorej sa dopúšťajú cudzinci, realizovať profesionálnu ochranu štátnej hranice, s využitím  moderných technických prostriedkov.

Plnenie: V súvislosti s plnením tejto úlohy bolo v personálnej oblasti nevyhnutné zvýšiť počet miest policajtov do konca roka 2002 o 200 policajtov. Z tohto počtu bolo v roku 2002 určených 138 policajtov priamo na štátnu hranicu s Ukrajinou. Zostávajúci policajti budú zaradení na ochranu štátnej hranice na ostatných úsekoch a na zabezpečenie ochrany objektu Útvaru policajného zaistenia Sečovce. Týmto je čiastočne zabezpečená náhrada za vojakov základnej služby útvaru vojsk hraničnej polície, ktorí ukončili svoju činnosť k 31. 12. 2002. Počet 200 policajných miest je postupne zabezpečovaný, a to scivilňovaním 165 miest policajtov na sekciách a úradoch ministerstva a ich presystemizovaním v prospech služby hraničnej a služby cudzineckej polície Policajného zboru a 35 miest policajtov je zabezpečených z vlastných stavov, a to scivilnením pasovej služby. K 31. 12. 2002 bolo na štátnu hranicu s Ukrajinou presystemizovaných celkom 62 tabuľkových miest policajtov. 

Pri zabezpečovaní profesionálnej ochrany štátnej hranice v súvislosti s páchaním organizovaného zločinu na štátnej hranici (predovšetkým v oblasti nelegálnej migrácie a prevádzačstva) a inej cezhraničnej trestnej činnosti sú využívané moderné technické prostriedky. Medzi takéto patrí i špeciálne monitorovacie vozidlo, ktorým Úrad hraničnej a cudzineckej polície Policajného zboru disponuje, a ktoré je v permanentnej prevádzke a je používané podľa potreby a na základe vzniknutej situácie na štátnej hranici. V súčasnosti sú zakúpené ďalšie dve takéto špeciálne monitorovacie vozidlá, ktoré budú fyzicky prevedené na príslušné útvary Úradu hraničnej a cudzineckej polície Policajného zboru v roku 2003. Jedno monitorovacie vozidlo bolo zakúpené s podporou PHARE, druhé bolo financované zo štátneho rozpočtu. 

Opatrenia Colného riaditeľstva Slovenskej republiky v oblasti profesionálnej ochrany štátnej hranice za využitia moderných technických prostriedkov sa realizujú priebežne. V súčasnosti sú štátne hranice Slovenskej republiky chránené pred nezákonnou prepravou rádioaktívnych materiálov (6 stacionárnych, 1 mobilné a 60 ručných detekčných zariadení). Hraničný priechod Vyšné Nemecké je v súčasnosti zabezpečený aj plne automatizovaným informačným systémom zameraným na monitorovanie a vyhodnocovanie evidenčných čísiel dopravných prostriedkov prestupujúcich štátnu hranicu a kamerovým systémom napojeným na sieť colnej správy.

•	Zvyšovať predpoklady pre štúdium odborníkov v oblasti boja proti organizovanému zločinu na Akadémii Policajného zboru pre zainteresované subjekty (Slovenská informačná služba, Vojenská polícia, Železničná polícia)”

Plnenie: V akademickom roku 2002/2003 splnilo podmienky prijatia na štúdium a v prvom ročníku študuje spolu 13 pracovníkov z uvedených služieb. Vo vyšších ročníkoch študuje 5 až 10 pracovníkov z každej uvedenej služby, ktorí sú zaradení v študijnom zameraní a špecializácii podľa požiadaviek vysielajúcej inštitúcie. Štúdiom na Akadémii Policajného zboru si zvyšovalo v akademickom roku 2002/2003  odbornú spôsobilosť 15 príslušníkov Vojenskej polície v dennom štúdiu a 26 príslušníkov Vojenskej polície v špecializovaných kurzoch dopravnej, poriadkovej a kriminálnej polície.

•	Spracovať podľa požiadaviek praxe učebné texty a metodické pomôcky v oblasti boja s organizovanou trestnou činnosťou s dôrazom na využitie zahraničných skúseností.

Plnenie: V priebehu roka 2002 úrad kriminálnej polície správy kriminálnej a finančnej polície Prezídia Policajného zboru prostredníctvom svojich odborných pracovísk spracoval a vydal nasledovné nové metodické pomôcky a interné predpisy : 
-	Metodická príručka – Zaistenie veci, 
-	Metodická pomôcka k ochranným prvkom meny EURO,  
-	Nariadenie ministra vnútra Slovenskej republiky č. 21/2002 o využívaní a správe informačného systému Centrálna evidencia odcudzených alebo nájdených umeleckých diel a starožitností, 
-	Nariadenie prezidenta Policajného zboru č. 22/2002 o postupe kriminálnej polície na úseku eliminácie trestnej činnosti detskej pornografie na internete, 
-	Nariadenie prezidenta Policajného zboru č. 23/2002 Deklarácia o motocyklových gangoch, 
-	Nariadenie prezidenta Policajného zboru č. 24/2002 o postupe kriminálnej polície na úseku eliminácie trestných činov proti životnému prostrediu, 
-	Nariadenie prezidenta Policajného zboru č. 28/2002 o opatreniach zameraných na obmedzenie trestnej činnosti lúpežných prepadnutí v objektoch,
-	Pokyn riaditeľa úradu kriminálne polície správy kriminálnej a finančnej polície Prezídia Policajného zboru č. 3/2002, ktorým sa vydáva používateľská príručka, formulár, číselníky a zásady vypĺňania formulára k informačnému systému Centrálna evidencia odcudzených alebo nájdených umeleckých diel a starožitností, 

Akadémia Policajného zboru v Bratislave sa vo svojej edičnej činnosti, najmä formou knižných publikácií, monografií a učebných textov, zameriava na rozpracovanie aktuálnych otázok súvisiacich s odbornou činnosťou jednotlivých policajných služieb. V priebehu roku 2002 s využitím zahraničných skúseností bola vydaná :
-	vedecká monografia  “Sledovanie v bezpečnostných činnostiach”, 
-	učebný text “Spravodajská činnosť Policajného zboru”,
-	učebný text “Odhaľovanie a policajné preverovanie majetkovej kriminality službou kriminálnej polície”, 
-	učebný text  “Metodika vyšetrovania korupcie”.
	
V odbornom recenzovanom časopise Policajná teória a prax sa uverejňujú vedecké štúdie, odborné články a aktuálne informácie získané pri zahraničných študijných pobytoch orientovaných na skúmanie systému a postupov policajných zložiek v zahraničí. Akadémia Policajného zboru organizuje medzinárodné a celoštátne semináre k aktuálnym otázkam riešenia kriminality, ktorých obsah je publikovaný formou recenzovaných zborníkov. 

Oblasť spolupráce a súčinnosti

•	Realizovať v policajnej praxi tézy, odporúčania a úlohy vyplývajúce z medzinárodného projektu OCTOPUS, z činnosti v skupine GRECO a z ostatných medzinárodných dokumentov.

-	Plnenie: Odporúčania a úlohy vyplývajúce z projektu OCTOPUS, skupiny GRECO, pracovnej skupiny PAPEG a pracovnej skupiny CIME OECD pre boj proti podplácaniu v medzinárodných obchodných transakciách sú priebežne aktualizované a dopĺňané. Jednotlivé úlohy sú implementované najmä v rámci pripomienkových konaní právnych predpisov. Konkrétne úlohy, ktoré nie sú legislatívneho charakteru, sú zapracované do plánovacích dokumentov Ministerstva vnútra Slovenskej republiky a Prezídia Policajného zboru. Slovenská republika podpísala Trestnoprávny dohovor o korupcii dňa 27. 1. 1999 a ratifikovala ho dňa 9. 6. 2000. Bol publikovaný v Zbierke zákonov Slovenskej republiky pod č. 375/2002 Z. z.. Slovenská republika podpísala Občianskoprávny dohovor o korupcii 8. 6. 2000. V súčasnosti prebieha príprava na ratifikáciu tohto Dohovoru. V tejto súvislosti bol novelizovaný Občiansky zákonník,  a to zákonom č. 526/2002 Z. z. (§§ 106 a 442), ktorý odstránil nedostatky slovenskej právnej úpravy (predĺžil premlčaciu dobu na 3 roky a upravil možnosť priznania nemajetkovej ujmy v prípade škody spôsobenej v dôsledku korupcie).

•	Zintenzívniť spoluprácu cestou INTERPOLU, najmä so susednými štátmi a ich útvarmi podieľajúcimi sa na boji proti organizovanému zločinu, korupcii, daňovým únikom, drogovej kriminalite, detskej pornografii, obchodovaniu so ženami a krádežiam motorových vozidiel.

Plnenie: Úloha sa plní priebežne. Medzinárodná spolupráca cestou Interpolu kladie dôraz na včasnú a úplnú výmenu informácií medzi národnými policajnými zbormi. V tejto súvislosti sú vybudované nadštandardné kontakty najmä so susednými štátmi, ale aj s inými krajinami Európskej únie. Interpol Bratislava prijal v priebehu roka 2002 celkom 38641 dožiadaní (stav k 30. 12. 2002), odoslal 20155 dožiadaní  a realizoval celkom 72 extradičných konaní (21 zo Slovenskej republiky do zahraničia a 51 extradícií do Slovenskej republiky. Realizoval niekoľko bleskových  dožiadaní operatívneho charakteru, pričom bola zabezpečená priama spolupráca s operatívnymi zložkami, ktorá viedla k úspešnej realizácii prípadov. 
		
•	Zosúladiť vízovú prax v oblasti vízovej politiky s ostatnými vyspelými štátmi Európy a zefektívniť hraničnú kontrolu a ochranu štátnych hraníc s krajinami, z ktorých alebo cez ktoré sa osoby ilegálne prevádzajú.
	
Plnenie: Slovenská republika zosúlaďuje vízovú prax v oblasti vízovej politiky s ostatnými vyspelými štátmi Európy na základe nariadenia Rady Európskej komisie č. 539/2001 z 15. 3. 2001. V súčasnom období Slovenska republika vstúpila do negociačných rokovaní s príslušnými štátmi s cieľom čo najskoršieho zosúladenia vízovej praxe v oblasti vízovej politiky s členskými štátmi Európskej únie - zmluvnými stranami Schengenského dohovoru najneskôr do konca roku 2003. Zo zoznamu krajín (podľa prílohy I. nariadenia Rady Európskej únie č. 539/2001), s ktorými by Slovenska republika mala mať vízový styk, je potrebné najneskôr do 6 mesiacov pred vstupom do Európskej únie vypovedať bezvízové dohody s Kubou, Seychelskou republikou a Juhoafrickou republikou. Vláda Slovenskej republiky svojím uznesením č. 140 z 15. 3. 2000 vyslovila súhlas s vypovedaním bezvízových dohôd s Bieloruskou republikou, Kubánskou republikou, Ruskou federáciou a Ukrajinou. Slovenská republika má v súčasnosti uzatvorené bezvízové dohody s 81 štátmi sveta. Vláda Slovenskej republiky rozhodla o jednostrannom zrušení vízovej povinnosti voči občanom 5 krajín, kde reciprocita nie je zachovaná (USA, Kanada, Austrália, Nový Zéland, Singapur). Jednostranné zrušenie vízovej povinnosti je recipročne zachované voči občanom Japonska.  

•	Zosúladiť v súvislosti s vývojom nelegálnej migrácie na území SR opatrenia prijímané pri ochrane štátnych hraníc jednotlivými štátmi zastúpenými v rámci tzv. “Budapeštianskej skupiny”.

Plnenie: Úrad hraničnej a cudzineckej polície Policajného zboru spolupracuje a má veľmi dobré vzťahy s partnerskými súčasťami v zahraničí, predovšetkým z krajín, ktoré sú členmi Európskej únie a Schengenskeho dohovoru. Má uzatvorené zmluvy a dohody o spolupráci a výmene informácii s Českom, Poľskom, Ukrajinou, Maďarskom, Ruskom a Rakúskom. Úrad hraničnej a cudzineckej polície vidí riešenie problému nelegálnej migrácie vo vzájomných opatreniach vo vízovej oblasti, technickom zabezpečení štátnych hraníc a hlavne v čo najužšej medzinárodnej spolupráci. Z uvedeného dôvodu pracuje na zosúladení opatrení prijímanými pri ochrane štátnej hranice jednotlivými štátmi, zastúpenými v rámci tzv. “Budapeštianskej skupiny”.

•	Realizovať vytvorenie kompatibilného informačného systému Ministerstva spravodlivosti Slovenskej republiky s obdobnými súčasťami v zahraničí.

Plnenie: Ministerstvo spravodlivosti Slovenskej republiky realizuje všetky svoje základné informačné systémy, ako je “Podateľňa – registre” , obchodný register, register konkurzov a vyrovnaní, na báze medzinárodných štandardov na úrovni databázovej, ako aj systémovej platformy, čo je základným predpokladom pre efektívnu výmenu informácií s obdobnými zahraničnými informačnými systémami v budúcnosti. 

•	Ďalej sa aktívne zúčastňovať na akciách poriadaných členskými štátmi NATO, najmä do oblasti boja proti prenikaniu organizovaného zločinu do Armády SR, pôsobenia vojenskej polície proti drogovej kriminalite, prevencie kriminality a inej protispoločenskej činnosti, zvyšovania úrovne ochrany vojenských objektov a ochrany príslušníkov armády pôsobiacich v Mierových silách OSN.

Plnenie: Spolupráca Vojenskej polície s vojenskými políciami zahraničných armád bola realizovaná najmä formou účasti jej príslušníkov na odborných kurzoch a školeniach poriadaných členskými štátmi NATO. Pokračovalo sa v plnení cieľov vytýčených v partnerských programoch (Mil-to-Mil, Partnerstvo za mier, CENCOOP). Vojenská polícia využívajúc skúsenosti zahraničných vojenských polícií (USA, ČR, PR, NSR a pod.), odborne pripravila a vycvičila jednotku Vojenskej polície určenú pre plnenie úloh v mierových silách. Jednotka je použiteľná na okamžité nasadenie. Spolupráca s Vojenskou políciou Armády ČR, Žandarmériou Wojskovou a s ďalšími vojenskými políciami armád štátov NATO bola zameraná na výmenu informácií v oblasti preventívneho pôsobenia v boji proti kriminalite (vojenské trestné činy, majetková a drogová kriminalita) a na zvýšenie úrovne efektívnosti ochrany objektov v pôsobnosti Ministerstva obrany SR. V návrhu Vojenkou políciou vypracovanej Koncepcie ochrany objektov v pôsobnosti MO SR boli využité skúsenosti Armády ČR a USA.

•	Skvalitniť spoluprácu na rezortnej úrovni v boji proti korupcii so zameraním na korupciu v konaní verejných činiteľov.

Plnenie: V roku 2002 Slovenská informačná služba poskytla určeným príjemcom viaceré poznatky o prepojení polície s organizovanými zločineckými skupinami, špecializujúcimi sa najmä na krádeže automobilov, ako aj na trestnú činnosť súvisiacu so slovensko-ukrajinskou hranicou. Korupciu a klientelizmus Slovenská informačná služba odhalila aj na Správe katastra nehnuteľností a pri prideľovaní a použití poľnohospodárskych dotácií. Zdrojom korupcie bolo aj prideľovanie príspevkov na vytvorené pracovné miesta na úradoch práce, preto Slovenská informačná služba navrhla transparentnejšie a objektívnejšie spôsoby na podporu tvorby nových pracovných miest, ktoré by zásadne obmedzili priestor na branie úplatkov. Získané boli aj informácie o korupcii predstaviteľov miestnej samosprávy a spoločností vo vlastníctve miest. 

V oblasti boja proti korupcii Ministerstvo spravodlivosti Slovenskej republiky uskutočnilo množstvo významných krokov, ku ktorým patrí najmä spustenie prevádzky obchodného registra na internete, nový zákon o rozhodcovskom konaní, ktorý napomôže zrýchleniu konania na súdoch odbremenením súdov, zákon o vyšších súdnych úradníkoch, zákon o sudcoch a prísediacich, ktorý zavádza povinnosť sudcov deklarovať svoje majetkové pomery každoročne podávaním majetkových priznaní, zavedenie automatického systému náhodného prideľovania právnych vecí sudcom. Ministerstvo spravodlivosti Slovenskej republiky tiež pripravilo návrh zákona o špeciálnom prokurátorovi, ktorý mal prispieť ku skvalitneniu spolupráce jednotlivých orgánov činných v trestnom konaní. Tento návrh zákona však z dôvodu zásadných pripomienok zo strany Generálnej prokuratúry Slovenskej republiky nebol predložený do legislatívneho procesu. 

Generálna prokuratúra Slovenskej republiky vypracovala návrh zákona o Úrade špeciálnej prokuratúry a Špeciálnom súde a o zmene a doplnení niektorých zákonov. Uvedený návrh zákona Ministerstvo spravodlivosti Slovenskej republiky predložilo dňa 24. 2. 2003 do medzirezortného pripomienkového konania. V záume zefektívnenia boja proti korupcii generálny prokurátor Slovenskej republiky príkazom o organizácii a riadení práce prokuratúry SR č. 5/2002 rozhodol o vytvorení Úradu špeciálneho prokurátora na Generálnej prokuratúre Slovenskej republiky, s účinnosťou od 1. 12. 2002. 

Posilnenie postihovania tzv. korupčných trestných činov je zabezpečené druhou časťou projektu "Podpora implementácie Národného programu pre boj proti korupcii", ktorého obsahom je vybavenie Ministerstva vnútra Slovenskej republiky, Generálnej prokuratúry Slovenskej republiky a Ministerstva spravodlivosti Slovenskej republiky technickými zariadeniami potrebnými na efektívny postih korupcie, vrátane vybudovania spoločnej informačnej siete. Projekt je v štádiu realizácie.
	
Úrad inšpekčnej služby Policajného zboru aj v roku 2002 vykonal príslušné kroky na zabezpečenie medzirezortnej a interdisciplinárnej spolupráce. S cieľom rozvíjať a zintenzívniť spoluprácu s partnerskými službami polícií okolitých štátov a zaistiť operatívnu a pružnú výmenu skúseností, informácií a poznatkov najmä v prípadoch organizovanej kriminality s medzinárodným prvkom bol v roku 2002 uzatvorený Protokol o spolupráci s partnerskou zložkou Ministerstva vnútra Maďarskej republiky a Ukrajiny. V auguste 2002 bol uzatvorený vykonávací protokol medzi Úradom inšpekčnej služby Policajného zboru a Národným bezpečnostným úradom.

Vojenská polícia v súčinnosti s Inšpekciou ministra obrany Slovenskej republiky a Vojenským obranným spravodajstvom sa bezprostredne podieľa na realizácii úloh vyplývajúcich  z Národného programu boja proti korupcii rozpracovaného na podmienky rezortu ministerstva obrany do Akčného plánu boja proti korupcii. V roku 2002 bolo Vojenskou políciou konané v 79 prípadoch so signalizovaným prvkom korupčného konania.

•	Zabezpečiť v rámci programu stratégie trvalo udržateľného  života, vyhláseného v roku 1991, pod patronátom “Programu Spojených národov pre životné prostredie” Svetového zväzu ochrany prírody a Svetového fondu pre prírodu, plnenie úloh a tvorbu právnych noriem v zmysle “Dohovoru o medzinárodnom obchode s ohrozenými druhmi voľne žijúcich živočíchov a rastlín”.

Plnenie: Dňa 19. 2. 2002 bol schválený zákon č. 237/2002 Z. z. o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov. Zákon je transponovaním nariadení Európskej únie (Nariadenie Rady /ES/ č. 338/97 v znení neskorších nariadení a Nariadenie komisie /ES/ č. 1818/2001), ktoré sú prebratím Dohovoru o medzinárodnom obchode s ohrozenými druhmi voľne žijúcich živočíchov a rastlín do práva Európskej únie.

•	Dôsledne realizovať “Deklaráciu práv dieťaťa a aktívne ochraňovať deti pred negatívnymi spoločenskými javmi.

Plnenie: Na plnení uvedenej úlohy sa aktívne podieľa Ministerstvo školstva Slovenskej republiky i Ministerstvo práce, sociálnych vecí a rodiny Slovenskej republiky v rámci implementácie Dohovoru o právach dieťaťa. V spolupráci s ostatnými rezortmi a zainteresovanými subjektami boli pripravené východiskové materiály k ochrane práv detí. Na základe uznesenia vlády Slovenskej republiky č. 431/2001 k Správe o priebehu obhajoby Východiskovej správy Slovenskej republiky k Dohovoru o právach dieťaťa a záveroch Výboru pre práva dieťaťa bol pod gesciou Ministerstva práce, sociálnych vecí a rodiny Slovenskej republiky pripravený Národný akčný plán pre deti, ktorý bol schválený vládou Slovenskej republiky v auguste r. 2002. Aktívna ochrana detí a odporúčaný postup pri predchádzaní sociálno-patologických javov, týraniu detí, predchádzanie záškoláctvu a porúch správania sú vymedzené vo všeobecnej časti Pedagogicko-organizačných pokynov Ministerstva školstva Slovenskej republiky pre školy a školské zariadenia a orgány štátnej správy  v školstve v Slovenskej republike na jednotlivé školské roky, pričom  jednotlivé odporúčania  sú platné aj v nasledujúcich školských rokoch.

•	Podieľať sa na príprave medzinárodných právnych aktov dotýkajúcich sa ochrany kultúrneho dedičstva. Ide o Európsky dohovor o ochrane archeologického dedičstva, Európsky dohovor o protiprávnych činoch voči kultúrnemu dedičstvu. Spracovať návrh opatrení na pristúpenie k Dohovoru o ochrane architektonického dedičstva Európy.

Plnenie: Dňa 2. 2. 2002 bol prijatý zákon č. 49/2002 Z. z. o ochrane pamiatkového fondu s účinnosťou od 1. 4. 2002, okrem § 35 ods. 3 – pamiatkový výskum, ktorý nadobúda účinnosť 1. 4. 2004. Predmetný zákon je v súlade s Direktívou Európskej únie č. 93/7/EEC o vrátení kultúrnych predmetov. Uvedenú problematiku osobitne upravuje zákon č. 416/2002 Z. z. o navrátení nezákonne vyvezených kultúrnych predmetov, ktorý nadobudne účinnosť vstupom Slovenskej republiky do Európskej únie. Tým bol zavŕšený ratifikačný proces v rámci Rady Európy dotýkajúci sa dohovorov v oblasti kultúrneho dedičstva.

•	V lesnom hospodárstve trvalú pozornosť venovať lesnej a poľovnej stráži a ich koordinácii so zainteresovanými súčasťami samosprávy a štátnej správy.

Plnenie: Pre účely zabezpečenia súčinnosti lesnej a poľnej stráže so strážou ochrany prírody vo veciach životného prostredia bola v roku 2002 v Ministerstve životného prostredia Slovenskej republiky vytvorená medzirezortná pracovná skupina, ktorej úlohou je posúdiť možnosti zlúčenia 6-tich druhov stráží vrátane lesnej stráže, poľnej a stráže ochrany prírody vytvorením "krajinnej polície".

•	Vytvoriť účinné nástroje na zabezpečenie systémovej medzirezortnej a interdisciplinárnej spolupráce, vrátane spolupráce s orgánmi miestnej štátnej správy a samosprávy.

Plnenie: Významný nástroj systémovej medzirezortnej spolupráce v podmienkach Slovenskej republiky predstavuje Komplexný program boja so zločinnosťou, ktorý spolu s ďalšími národnými programami vzťahujúcimi sa na potlačovanie jednotlivých konkrétnych druhov kriminality, resp. na jej prevenciu (Národný program boja s korupciou, Národný program boja proti drogám a Stratégia prevencie kriminality, ktorá nadväzuje na Celospoločenskú koncepciu prevencie kriminality a inej protispoločenskej činnosti) ponúka pracovný priestor na realizáciu medzirezortnej spolupráce. Aj v roku 2002 vytvárali jednotlivé subjekty podieľajúce sa na boji so zločinnosťou podmienky pre zabezpečenie systémovej medzirezortnej a interdisciplinárnej spolupráce, pričom kritéria systematičnosti a interdisciplinárnej spolupráce spĺňa predovšetkým medzirezortná spolupráca realizovaná prostredníctvom medzirezortného Expertného koordinačného orgánu pre boj so zločinnosťou a multidisciplinárnych integrovaných skupín odborníkov zameraných na elimináciu jednotlivých druhov trestnej činnosti, ktoré boli zriadené pri tomto koordinačnom orgáne.

Medzirezortná spolupráca sa okrem pôsobnosti medzirezortného Expertného koordinačného orgánu pre boj so zločinnosťou uskutočňuje aj prostredníctvom pravidelných štvrťročných medzirezortných súčinnostných porád za účasti ministra vnútra Slovenskej republiky, ministra spravodlivosti Slovenskej republiky a generálneho prokurátora Slovenskej republiky.

V októbri 2001 začala na Ministerstve spravodlivosti Slovenskej republiky svoju činnosť pracovná skupina pre prípravu úvodného projektu Probačnej a mediačnej služby, ktorej členmi sú zástupcovia jednotlivých orgánov činných v trestnom konaní a tretieho sektora. Výstupmi z jej rokovaní bolo jednak určenie okresov, v ktorých rámci sa začal úvodný projekt a najmä vypracovanie manuálov pre činnosť Probačnej a mediačnej služby. Samotný úvodný projekt sa začal realizovať 1. 4. 2002 na troch okresných súdoch – Bratislava IV, Nové Zámky a Spišská Nová Ves. Cieľom projektu je zaviesť probačnú a mediačnú službu na všetkých okresných súdoch tak, aby oblasť dohľadu nad odsúdenými a oblasť mediácie boli vykonávané kvalitne, na to určenými kvalifikovanými osobami. V rámci projektu tiež prebieha spolupráca s úradom splnomocnenkyne vlády Slovenskej republiky pre rómske komunity, najmä s ohľadom na to, že v jednom z pilotných okresov – v Spišskej Novej Vsi žije početná rómska komunita. V rámci okresov spolupracujú probační úradníci s okresnými úradmi – odbormi sociálnych vecí, s okresnými úradmi práce, s Centrami poradensko - psychologických  služieb.